钦定古今图书集成/明伦汇编/交谊典/第041卷 > 礼记 > 《酬德赋》〈有序〉齐·谢脁
## 钦定古今图书集成/明伦汇编/交谊典/第041卷 > 礼记 > 《酬德赋》〈有序〉齐·谢脁

右卫沈侯以冠世伟才，眷予以国士，以建武二年，予将南牧，见赠五言。予时病，既以不堪莅职，又不获复诗。四年，予忝役朱方，又致一首，迫东偏寇乱，良无暇日。其夏还京师，且事䜩言，未遑篇章之思。沈侯之丽藻天逸，固难以报章，且欲申之赋颂，得尽其体物之旨。《诗》不云乎：“无言不酬，无德不报。” 言既未敢为酬，然所报者寡于德耳。故称之《酬德赋》。其辞曰：

“嗟夫！四时游之代序，六龙骛而不息。轻盖靡于骏奔，
玉衡劳于拊翼。嗟岁晏之鲜欢，曾阴默以凄恻。元武
伏于重介，宛虹潜以自匿。览斯物之用舍，相群芳之
动植。吊悴躯于华省，理衣簪而自敕。思披文而信道，
散忿懑于胸臆。嗟民生之知用，知莫深于知己。彼知
己之为深，信怀之其何已。”牵弱葛之蔓延，寄陵风于
松杞。指曲蓬之直达，固有凭于原枲。彼排虚与《跖寔》，
又相鸣于林沚。兴伐木于友生，咏承筐于君子。矧景
行之在斯，方寄言于同耻。求相仁于积习，寓神心于
名理。惟敦牂之旅岁，实兴齐之二六。奉武运之方昌，
睹休风之未淑。龙楼俨而洞开，梁邸焕其重复。君奉
笔于帝储，我曳裾于皇穆。藉风云之化景，申游好于
兰菊。结德言而为佩，带芳猷而为服。援雅范以自绥，
懿前修之所勗。昔仲宣之发颖，寔中郎之倒屣，及士
衡之藉甚，托壮武之高义。有杞梓之贞心，协丹采之
辉被。伊吾人之陋薄，虽黼藻之何寘？惟《风》《雅》之未变，
知云纲之不廓。譬层栋之将倾，必华榱之先落。翳明
离以上宾，属传体于“纤萼，周二辉而分崩，挤九鼎于
重壑，虽鱼鸟之欲安，骇风川而回薄，微天道之布新，
嗟员首其焉托？予窘迹以多愧，块离尤而独处。君纡
组于名邦，贻话言于川渚，怅分手于东津，望徂舟而
延伫，虑古今之为隔，岂山川之云阻，赖先德之龙兴，
奉英灵之电举，事紫泥之密勿，腰青緺而容与。”沾后
惠以朅来，竟卒获其笑语。我舣舟以命徒，将洎徂于
南夏。既勗予以炯戒，又引之以《风雅》。若笙簧之在听，
惟舒忧而可假。昔痁病于漳滨，思继歌而莫写。恐灵
降之未已，奉京枌而作傅。临邦途之永陌，怀予马于
骐馵。望平津而出宿，登崇冈而兴赋。顾归幰之南回，
引行镳而东驱。何瑰才之博侈，申赠辞于“萱树，指代
匠而切偲，比治素而引喻，方含毫而报章，迫纷埃之
东骛，释末位以言归，忽乘驿以南赴，连篇章之莫训，
欲寄言于往句，类铩翮之难矫，似洞源之不注，意搔
搔以杼轴，魂营营而驰骛，尔腰戟于戎禁，我拂剑于
郎闱，愿同车以日夜，城望昏而掩扉，时游盘以未极，
眷落景之徂辉，苦清颜之倏忽，吝欢赏之多违。排重
关而休告，知南馆之有依。骖职门以右转，仆望路其
如归。忘清漏之不缓，惜晓露之方晞。闻夫君之东守，
地隐蓄而怀仙，登金华以问道，得石室之名篇。”悟寰
中之迫胁，欲轻举而舍旃。离宠辱于毁誉，去夭伐于
腥膻。忽携手以上征，跻中皇之修迥，巾帝车之广轼，
棹河舟之轻艇。历星术之熠燿，浮天潢之瀴溟。机九
转于玉浆，练七明于神鼎。吹万化而不喧，度千春之
可并。齐天地于倏忽，安事人间之纡婞哉。